OBH 4608/2000.
Az állampolgári jogok országgyűlési biztosának jelentése
Előadó: Dr. Garamvári Miklós 

Az eljárás megindulása
	Az Értelmileg Sérültek és Szüleiknek Intézeti Országos Szövetsége (ÉSSZIOSZ) beadványában a Csobánkai Kraxner Alajos  Speciális Foglalkoztató Otthon fenntartó váltása következtében kialakult helyzetet, a megfelelő szakmai vezetés és a szakmai garanciák hiányát kifogásolta.
	Az ügyben a vizsgálatot 2000. október 7-én megindítottam.
	A vizsgálat megindításával egyidejűleg megkerestem a Pest Megyei Közigazgatási Hivatal vezetőjét, és az állampolgári jogok országgyűlési biztosáról szóló, 1993. évi LIX. törvény (a továbbiakban: Obtv.)18. § (3) bekezdésére hivatkozva, amely szerint az országgyűlési biztos (...) az általa vizsgált ügy intézőjét vagy az eljárást folytató szerv bármely munkatársát meghallgathatja, továbbá az érintett szerv vezetőjét vagy felügyeleti szervének vezetőjét, valamint az annak lefolytatására a jogszabály által egyébként feljogosított szerv vezetőjét vizsgálat lefolytatására kérheti fel, felkértem, hogy a kijelölt módszertani feladatot ellátó intézmény szakmai segítségével vizsgálja meg, hogy az intézet működése, az otthon által nyújtott ellátás megfelel-e szakmai előírásoknak és a vonatkozó jogszabályok előírásainak. 
	Felhívtam a figyelmet arra, hogy vizsgálata során fordítson különös hangsúlyt annak kérdésére, hogy a működtető váltás befolyásolta-e, és ha igen milyen irányba az ellátás szakszerűségét és a működés szabályszerűségét. 

Az érintett alkotmányos jogok
•	A jogállamiságból fakadó jogbiztonság elve: "A Magyar Köztársaság független, demokratikus jogállam. [Alkotmány 2. § (1) bek.]
•	Az élethez és emberi méltósághoz való jog: "A Magyar Köztársaságban minden embernek veleszületett joga van az élethez és az emberi méltósághoz, amelyektől senkit nem lehet önkényesen megfosztani." [Alkotmány 54. § (1) bek.]
•	A legmagasabb szintű testi és lelki egészséghez való jog: "A Magyar Köztársaság területén élőknek joguk van a lehető legmagasabb szintű testi és lelki egészséghez." [Alkotmány 70/D. § (1) bek.]
•	"Ezt a jogot a Magyar Köztársaság a munkavédelem, az egészségügyi intézmények és az orvosi ellátás megszervezésével, a rendszeres testedzés biztosításával, valamint az épített és természetes környezet védelmével valósítja meg." [Alkotmány 70/D. § (2) bek.]
•	A szociális biztonsághoz és ellátáshoz való jog: "A Magyar Köztársaság állampolgárainak joguk van a szociális biztonsághoz; öregség, betegség, rokkantság, özvegység, árvaság és önhibájukon kívül bekövetkezett munkanélküliség esetén a megélhetésükhöz szükséges ellátásra jogosultak." [Alkotmány 70/E. § (1) bek.]

A vizsgálat megállapításai
	Az általam kért és a közigazgatási hivatal vezetője által elrendelt helyszíni vizsgálat 2000. november 9-én a közigazgatási hivatal és a Pest Megyei Módszertani Otthon szakembereinek részvételével történt.
	A Kraxner Alajos Speciális Foglalkoztató Otthont 2000. szeptember 16-án vette át a Pest Megyei Önkormányzattól az Irsai Mentálhigiénés Ápolási Központ Szociális Szolgáltató Közhasznú Társaság. Ezt megelőzően az új fenntartó, eleget téve a személyes gondoskodást nyújtó szociális intézmény és a falugondnoki szolgálat működésének engedélyezéséről, továbbá a szociális vállalkozás engedélyezéséről szóló 188/1999. (XII. 16.) Korm. rendelet előírásainak, a működési engedély kiadásához szükséges dokumentációt benyújtotta a Pest Megyei Közigazgatási Hivatalhoz. Az intézmény 2000. szeptember 13-án 120 fő ellátására kapott határozatlan idejű működési engedélyt.
	A vizsgálat megállapítása szerint megfelel a valóságnak, hogy az intézetben csökkent szakdolgozói létszám, azonban az nem az elbocsátások okán következett be, hanem önkéntes döntések következtében, ugyanis nem mindenki vállalta a közalkalmazotti jogviszonyt felváltó alkalmazotti viszonyt. Az intézet magját alkotó mentálhigiénés csoport azonban együtt maradt. Az intézményben maradt dolgozók továbbra is ugyanolyan bérezési és munkaügyi feltételek mellett láthatják el feladataikat. A hiányzó létszám mielőbbi feltöltése érdekében az intézmény vezetése folyamatosan egyeztet a területileg illetékes munkaügyi központtal. A vizsgálatot végzők megállapították, hogy az átadás-átvétel idején valóban történt kommunikációs zavar az átvevők, az intézmény dolgozói, a gondozottak hozzátartozói és gondnokai között. Az átvételt követő időszakban az új fenntartó igyekszik minden tervezett intézkedéséről megfelelő tájékoztatást nyújtani az érintetteknek.
	A vizsgálat megállapította, hogy az intézményben valamennyi szakmai feltétel adott ahhoz, hogy az otthon színvonalas munkát végezzen. Erre garanciát jelent a Pest Megyei Önkormányzat és az Irsai Mentálhigiénés Ápolási Központ Szociális Szolgáltató Közhasznú Társaság között fennálló ellátási szerződés, amely rögzíti a szerződés időtartamát (25 év), az átadó és az átvevő kötelezettségeit, az esetleges szerződésszegés, a felmondás, a megszűnés szabályait, valamint az ellenőrzés következő garanciáját:
	“ Az államigazgatás és szakhatósági felügyelet felett a Szolgáltatást végző Átadó számára az átadott férőhelyek szerződés szerinti szakmai működése és az ellátotti kör jogainak és érdekeinek teljesülése tekintetében ellenőrzési jogot biztosít. Ezt az átadó részéről Pest Megye Önkormányzati Hivatalának Főjegyzője látja el. Az ellenőrzésre előzetesen egyeztetett éves terv szerint kerülhet sor. Az ellenőrzések alkalmával a Kht. nyilatkozattételre jogosult képviselőjének vagy alkalmazottjának mindig jelen kell lennie.(...) A Pest Megyei Önkormányzat a feladatátadást követő 5. évben komplex szakmai vizsgálatot végez az ellátási szerződés szerinti területeken, és mérleget készít az együttműködés eltelt időszakáról."
	Megjegyezem, hogy a jelzett garanciákon túl, a már említett, a személyes gondoskodást nyújtó szociális intézmény és a falugondnoki szolgálat működésének engedélyezéséről, továbbá a szociális vállalkozás engedélyezéséről szóló 188/1999. (XII. 16.) Korm. rendelet 14. § (1) bekezdése értelmében, normatív állami hozzájárulásban részesülő nem állami, egyházi fenntartású szociális intézmény esetében a működést engedélyező szerv - a megyei, fővárosi, valamint egyházi módszertani intézménynek mint szakértőnek a bevonásával - évente legalább egy alkalommal ellenőrzi, hogy a fenntartó a szociális intézményt a) a működési engedélyben, és b) az e rendeletben, valamint a külön jogszabályban foglaltaknak megfelelően működteti-e, így különösen azt, hogy az egyszeri hozzájárulásnak az Szt. 117/B. §-ban meghatározott mértékű elkülönítésére, felhasználására, valamint a térítési díjakra vonatkozó kötelezettségét teljesíti-e, a belső szabályzatokat szakszerűen elkészítették-e, a szolgáltatás szakmai követelményei érvényesülnek-e, a szakmai szolgáltatás körében okozott kár megtérítésére vonatkozó felelősségbiztosítási szerződést fenntartja-e, a bentlakásos intézmények esetében a tartós elhelyezést megelőző előgondozási feladatoknak eleget tettek-e, ellenőrzi.
	A hivatkozott jogszabály 15. § (1) bekezdése szerint, ha a működést engedélyező szerv a szociális intézmény működésével kapcsolatosan - akár a 9. § alapján történő bejelentés nyomán végzett ellenőrzés, akár a 14. § szerinti ellenőrzés során - hiányosságokat észlel, legfeljebb százhúsz nap időtartamú határidő megjelölésével felszólítja az intézmény fenntartóját a hiányosság megszüntetésére. Indokolt esetben - kérelemre - a határidő egyszer, újabb hatvan nappal meghosszabbítható.
	Ha az intézmény fenntartója a megjelölt határidőben nem intézkedik a szabályszerű működés megteremtése érdekében, úgy a működést engedélyező szerv
a) az intézmény működési engedélyét visszavonja, és amennyiben működése ellátási érdekből indokolt, úgy feltételek előírása mellett ideiglenes működési engedélyt ad ki, vagy
b) az intézmény működési engedélyét visszavonja és működését betiltja, vagy
c) a nem állami, illetve egyházi fenntartású bentlakásos szociális intézmény esetén az intézmény után járó tárgyévi normatív állami hozzájárulás 10%-ának - háromhavi részletekben történő - visszatartásáról határoz.
	A szakmai vizsgálatot végző Pest Megyei Módszertani Intézet jelentése azonban több hiányosságra is felhívta a figyelmet.
	A jelentés második oldalán rögzítik: “A kádak, tusolók, WC-k száma megfelel a jogszabályi előírásoknak, de a fürdési rend igen túlszabályozott: ott jártunkkor  - napközben – a zuhanyzó le volt lakatolva.” 
	Álláspontom szerint egy speciális foglalkoztató intézmény - egyebek mellett - a bentlakók önálló életvezetési képességének kialakítását, illetve helyreállítását is szolgálja.
	Az intézet által kialakított gyakorlat ellentétben áll az Országos Fogyatékosügyi Program stratégiai céljai körében, elvi éllel meghatározott azon követelménnyel, amely szerint: "Amennyiben a különböző támogatási formák igénybevétele mellett sem biztosítható a fogyatékos személy saját otthonában történő megfelelő ellátása, úgy törekedni kell arra, hogy nyitott, humanizált és modernizált, külső kapcsolataiban gazdag intézményi elhelyezés mellett kaphassa meg a megfelelő ellátást, de visszásságot is okoz az otthon lakóinak emberi méltósághoz fűződő alkotmányos jogával összefüggésben.
	A jelentés harmadik oldalán írtak szerint: “A ruházat és egyéb textília tisztítása – mosása – eléggé sajátos: az intézmény mosodájában csak intézményi tulajdonú ruhát, ágyneműt mosnak. A lakók saját tulajdonát képező textíliák (felsőruhák, ágyneműk) tisztításáról maguk a lakók gondoskodnak – saját mosógéppel, ami a szobájukban van elhelyezve! A szárítást a lakók kénytelenek a saját szobájukban megoldani.”
	Miután a személyes gondoskodást nyújtó szociális intézmények szakmai feladatairól és működésük feltételeiről szóló 1/2000. (I. 7.) SzCsM rendelet 46. § (7) bekezdése szerint a ruházat tisztításáról és javításáról az intézmény a házirendben meghatározott módon gondoskodik, annak ténye, hogy az otthon csak az erre képtelen gondozottak ruhaneműinek mosásáról gondoskodik, visszásságot okoz az intézményben élők szociális biztonsághoz fűződő alkotmányos jogával összefüggésben.
	Az állampolgári jogok országgyűlési biztosáról szóló 1993. évi LIX. törvény 20. § (1) bekezdésében biztosított hatáskörömben, az Irsai Mentálhigiénés Ápolási Központ Szociális Szolgáltató Közhasznú Társaság által fenntartott Csobánkai Kraxner Alajos Speciális Foglalkoztató működésével összefüggésben megállapított alkotmányos jogokkal kapcsolatos visszásságok orvoslása érdekében, az IRMÁK Kht-nak a következő ajánlásokat teszem: Felkérem, hogy gondoskodjon annak az intézeti gyakorlatnak a megszüntetéséről, hogy napközben a gondozottak csak az ügyeletes gondozó segítségével tudjanak a zuhanyozóba bejutni, továbbá intézkedjen, hogy az intézet lakói ruházatának tisztításának és javításának az otthon az irányadó jogszabály előírásainak megfelelő módon tegyen eleget.
	Felkérem a Pest Megyei Közigazgatási Hivatal vezetőjét, hogy az ajánlás teljesítésének végrehajtását kísérje figyelemmel, és a fenntartó által tett intézkedésekről adjon tájékoztatást.

Budapest, 2001. január 26.

Gönczöl Katalin